**Apa de dor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De-a lungul apei gândurilor mele,

Pe maluri unde visele-au rodit,

Poți întâlni străjeri ce s-au clădit

Spre-a le păzi de duhurile rele.

Sunt multe și încearcă să plutească

Pe ape limpezi cum n-au mai văzut

În lumile din care-au apărut

Mânate de-o putere nelumească.

Încearcă, vor, dar le opresc străjerii

Cu ramuri încărcate de frunziș

Ce-i, contra lor, și armă, și fetiș,

Spre-a alunga ispitei mesagerii.

Sunt arbori printre care urma noastră

S-a estompat, dar încă nu s-a șters,

Căci n-a avut, în drum, nimic advers

Când se-așternea și devenea albastră.

Lăstarii din vechime mai rezistă

Și-au devenit străjerii de pe-un mal

Al unei ape care, spre aval,

Îmi duce doruri care-n gând, există.